Skuimkop: Meng jou met die semels... | Netwerk24
30 Maart 2019 07:08
In 'n uitspraak oor 'n klag oor die rubriek "Skuimkop" ("Meng jou met die semels"; DB 30.03.19) het die persombudsman bevind Die Burger het klousule 7 van die perskode oortree deur foutiewelik in die rubriek te beweer dat Duane Vermeulen 'n foto waarop hy en die sanger Steve Hofmeyr saam verskyn op Twitter geplaas en daarna verwyder het.
Dit is 'n vlaktwee-oortreding. Die Burger moet teenoor Vermeulen verskoning aanteken oor die foutiewe bewering.
REGSTELLING: In die bovermelde rubriek is verkeerdelik beweer dat Duane Vermeulen 'n foto waarin hy en die sanger Steve Hofmeyr saam verskyn op Twitter geplaas en daarna verwyder het. Vermeulen het nooit die foto geplaas nie, en kon dit dus ook nie verwyder het nie. In die onderskrif by die foto is 'n "familievriend" van die Vermeulens ook verkeerdelik geïdentifiseer as "Bobby van Jaarsveld se vrou".
VERSKONING: Hiermee teken Die Burger verskoning teenoor mnr. Vermeulen aan vir die foutiewe bewerings en enige verleentheid wat daardeur veroorsaak kon wees.
* Volledige uitspraak op http://www.presscouncil.org.za/duane-vermeulen-vs-die-burger/
As daar 'n Breinfloute van die Maand-prys was wat hier uitgedeel moet word, oorhandig Skuimkop dit met oorgawe aan die Bulle se Springbok-losvoorspeler Duane Vermeulen.
Al die maatjies by mekaar. Duane Vermeulen (die groot ou regs) saam met sy vroutjie, die sanger Bobby van Jaarsveld en die se vrou en een of ander ou met 'n swart bofbalkeppie. Foto: Twitter
Dié voormalige Stormer-stormram was vandeesmaand in die kollig op sosialemediaplatforms nadat hy op sy Twitter-profiel 'n foto geplaas het waar hy (en sy vrou) saam met die Afrikaanse sanger Steve Hofmeyr poseer, breë glimlaggies op die gesigte.
Hy het dié foto uitgevee, nie lank na die twiet die wye wêreld ingestuur is nie.
Hoekom? sou jy dalk vra, liewe leser. Hoekom die foto so vinnig verwyder? En waaroor nou die groot bohaai? 'n Ou kan mos kuier saam met wie jy wil, luister na die musiek van wie ook al in jou smaak val?
Skuimkop kan aan twee vinnige antwoorde vir die hoekom's en waarom's dink.
1) Hofmeyr se politieke sienings word enersyds, vanuit die objektiefste oogpunt móóntlik, as konserwatief beskou. Andersyds reken baie – reg of verkeerd – hy is 'n aartsrassis.
2) Duane, as hoëprofielatleet en onderkaptein van die Suid-Afrikaanse rugbyspan, behoort te wéét gemeenskaplikhede soos dié, 'n oënskynlike hand-op-die-blaas-oomblik met 'n omstrede figuur, is nie betaamlik of eerbaar nie.
Kom ons laat Hofmeyr en sy benepe politieke sienings eenkant, waar dit hoort. Die fokus van die fiasko moet eintlik wees op 'n gewilde sportman wat sy land in die internasionale arena verteenwoordig.
As hy uit dieselfde mond as Saru, sy werkgewer, praat (en Skuimkop glo diep in sy hart hy doen dit wel) moet Duane die einste beginsels aanhang waarvoor Saru hom beywer: transformasie, diversiteit, eenheid oor rassegrense heen.
Met dié foto wil dit egter voorkom asof hy dik pelle is met Hofmeyr. Trots glimlag saam 'n persoon wat deur menige Suid-Afrikaner as 'n ongure karakter beskou word.
Die Bok-onderkaptein, hoe onskuldig ook al, het 'n ernstige denkfout begaan. Daar gaan diegene wees wat sy kop eis, wat reken hy behoort afstand van sy Springbok-trui te doen.
Skuimkop sê ons moenie die kar voor die perde inspan nie. Maar iemand moet wel 'n ernstige gesprek met Duane hê. Soos 'n pa met 'n seun wat sy skrobbering verdien.
Jy kan seker maatjies wees met wie jy wil, ja. Maar as dit iemand is wat dikwels om verkeerde redes in die nuus is, moet jy nie in die openbaar te koop loop met jou vriendskap nie.
* Skuimkop wonder wat die reaksie sal wees as die Bok-kaptein, Siya Kolisi, 'n glimlaggende selfie saam met nog 'n rassis, Black Land First se Andile Mngxitama, sou neem?
Die seuns is weer manne
Die nasionale sokkerbreier, Stuart Baxter, klap hande vir die Bafana Bafana-ondersteuners wat die span se verligting by O.R. Tambo-lughawe kom ervaar het. Foto: Gallo Images
Uiteindelik gaan ons weer die nasionale sokkerspan in 'n behoorlike toernooi sien speel. Een met 'n bietjie gravitas!
Bafana Bafana het verlede naweek gekwalifiseer om in Junie vanjaar in Egipte deel te neem aan die toernooi wat Afrika se sokkerkampioen sal bepaal. Dit word elke twee jaar beslis.
Ons het in 1996 dié kroon gedra, toe Suid-Afrika ook die gasheer was. Ongelooflik. En ook kort op die hakke van die Springbokke wat eweneens met hul terugkeer tot die internasionale rugbyarena in 1995 die Wêreldbeker tuis verower het!
In 1998 was Bafana naaswenners. Maar sedertdien – in die verloop van tien toernooie (ná opeenvolgendes in 2012 en 2013) – was daar net mooi niks om oor huis toe te skryf nie. Trouens, in 2015 is ons in die groepfase uitgeskakel en in 2017 het ons (vir 'n derde keer sedert 2010) nie eens gekwalifiseer om te speel nie.
Vanjaar is Bafana weer aanspraakmakers nadat die span laas naweek in sy beslissende groepwedstryd Libië met 2 – 1 geklop het om sy plek as die 24ste span in die toernooi te bespreek.
Skuimkop is bitter opgewonde oor dié vooruitsig. Versigtig optimisties, selfs.
Nou moet die span se afrigter net sy geesdrif effens temper. Stuart Baxter se kop was op die kapblok voor dié beslissend kragmeting met Libië. Die laksman se byl was geslyp. 'n Loesing teen Libië sou waarskynlik sy einde beteken het.
"Met die huidige groep spelers," was sy woorde toe die span by OR Tambo-lughawe verwelkom is ná die sege, "kan ons énige teenstander klop. Ons hoef niemand te vrees nie."
Stadig oor die klippe, Stu. Bafana sal met die trekking op 12 April weet wat in die groepfase van die toernooi op hulle wag. En dan moet jy ons manne slaggereed kry.
* Iewers gaan Senegal, Tunisië, Marokko, Nigerië en Kameroen ter sprake kom. Hoe dapper gaan Baxter en Bafana dán wees?